פפואה גינאה החדשה (באנגלית: Papua New Guinea; בטוק פיסין: Papua Niugini) היא מדינה באזור אוקיאניה המשתרעת על פני החלק המזרחי של האי גינאה החדשה אשר הוא האי הטרופי הגדול ביותר בעולם. פפואה גינאה החדשה מכילה יערות גשם טרופיים, נופים מרהיבים ותרבויות מגוונות.
ישנם אזורים מיוערים נרחבים במדינה שלא נחקרו היטב עד היום על ידי מדענים ואנתרופולוגים ובחלקם מתגוררים שבטים מבודדים פרימיטיביים במיוחד אשר להם קשר מועט מאוד עם הרשויות המקומיות.
ישנן מעל ל-820 שפות שונות ברחבי המדינה, מה שהופך את פפואה גינאה החדשה למדינה המגוונת ביותר בעולם מבחינה לשונית. רוב השפות מדוברות בפי כמה אלפי אנשים בלבד, וחלקן כמעט ונכחדות.
שתיים מהשפות המקומיות הבולטות ביותר הם טוק פיסין והירי מוטו. טוק פיסין היא השפה הנפוצה ביותר במדינה כאשר לפי ההערכות, מספר דוברי השפה עומד על 4 מיליון איש, אם כי לא כולם מדברים אותה היטב.
במקרים רבים תהיו עלולים להתקשות לפענח את מה שהמקומיים אומרים, משום שהם מדברים בטון נמוך. כדאי לקחת בחשבון שבעיני מקומיים רבים נחשב לא מנומס להסתכל לאנשים בעיניים ו/או לדבר בקול רם.
אוכלוסיית האי כוללת נכון ל-2018 כ-11 מיליון תושבים. האי מכיל כיום קרוב לאלף קבוצות אתניות שונות. לכל קבוצה אתנית בפפואה גינאה החדשה אמנות, כלי נשק, ריקודים, מוזיקה, ותלבושות ייחודיים משלה.
המטבע המקומי נקרא קינה (Kina), שמחולק למאה טויות (Toias).
נכון ל-2018 קינה אחת שווה ל-1.1 שקל חדש. ניתן להמיר כסף במלונות מסוימים ובשדה התעופה בפורט מורסבי.
אוחזר מתוך "https://he.wikivoyage.org/w/index.php?title=פפואה_גינאה_החדשה&oldid=223459"